Държавен вестник, бр. 107, 2025 г., стр. 93

БРОЙ  107	
Д Ъ Р Ж А В Е Н  В Е С Т Н И К 	
СТР.  93   
и електрохимичната индустрия, както и в предприятия от добивната и преработващата 
промишленост. Всеки специалист работи с машини, уреди и апарати в неорганичните и 
електрохимичните производства. На своето работно място осъществява наблюдение и 
контрол на технологичните процеси и поема отговорност за работата на екипа, който 
ръководи. В случаи на констатирани отклонения в параметрите на технологичния процес и 
дефекти в крайния продукт той предприема адекватни действия.  
Под ръководството на инженер-химика в съответното производство и ръководителя 
на звеното специалистът участва в цялостния производствен процес. Той поема отговорност 
за: осигуряване на условия за нормалното протичане на технологичните процеси; спазване на 
изискванията за здравословни и безопасни условия на труд и опазване на околната среда; 
осигуряване качеството на крайния продукт. Той осъществява връзка с ръководителите в 
съответното производство. 
 Придобилият трета степен на професионална квалификация по професията 
„Неорганични и електрохимични процеси“ работи с машини и извършва мониторинг на 
оборудването, което обработва и смесва съставките за неорганични и електрохимични 
изделия, като минерални киселини, торове, галванични покрития и др.; организира дейността 
на своя екип, както и следи работата на производственото оборудване и спазването на 
производствените графици. 
 За успешното упражняване на професията лицето трябва да бъде прецизно и точно 
при изпълнение на трудовите дейности, да работи с чувство за отговорност към екипа, който 
ръководи, да умее да общува безконфликтно и да решава проблемни ситуации, възникнали в 
процеса на работа. 
 Специалистът по неорганичните и електрохимичните процеси с трета степен на 
професионална квалификация трябва да разбира и да интерпретира резултатите от 
химичните анализи, да разбира функционирането на уредите, използвани за провеждане на 
анализите. Той проверява верността на резултатите и прави отчет на извършените анализи. 
Едно от изискванията за неговата успешна работа е да знае как да реагира в критична 
ситуация с цел отстраняване на възникнал проблем и свеждане до минимум на загубите и 
опасностите от тази ситуация. Реалните производствени условия изискват той да притежава, 
развива и прилага знания, умения и компетентности от различни области, които да 
комбинира по подходящ начин, за да изпълнява успешно изискванията на работното място, 
да може да се адаптира при промяна на технологията и въвеждане на нова техника. Това 
изисква готовност за надграждане на знания и умения, за самостоятелно усвояване на нови 
компетенции, необходими за променящите се условия на труд. 
 Успешната работа на придобилия трета степен на професионална квалификация по 
професията „Неорганични и електрохимични процеси“ изисква той да притежава 
професионални компетенции за опазване на околната среда – както при производствените 
процеси, така също и при пречистване на отпадни води, газове и твърди вещества. Умението 
да поема отговорност и ръководи работата на екип е важно изискване в условията на работна 
среда, свързана с високи рискови фактори – високи температури, токсични вещества, високо 
налягане и др. Като част от екипа той трябва да създава добри работни взаимоотношения, да 
бъде коректен и лоялен към фирмата. 
 В условията на специфична работна среда работещият по професия „Неорганични и 
електрохимични процеси“ с трета степен на професионална квалификация е изложен на 
вредни влияния, което изисква използването на защитно облекло и екипировка, като 
безопасни обувки, защитни очила, ръкавици, каска, шлемофони, шумозаглушители и др.